CELEX: 32021D1055
Language: ro
Date: 2021-06-21 00:00:00
Title: Decizia (UE) 2021/1055 a Consiliului din 21 iunie 2021 privind poziția care urmează să fie adoptată în numele Uniunii Europene în cadrul Conferinței părților contractante la Convenția privind colectarea, depozitarea și recepția deșeurilor produse în timpul navigării pe Rin și căile navigabile interioare (CDNI) în ceea ce privește adoptarea rezoluției care vizează extinderea interdicției de deversare a apelor uzate menajere la navele de navigație interioară care transportă între 12 și 50 de pasageri

28.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 227/39
               
            
         DECIZIA (UE) 2021/1055 A CONSILIULUI
         din 21 iunie 2021
         privind poziția care urmează să fie adoptată în numele Uniunii Europene în cadrul Conferinței părților contractante la Convenția privind colectarea, depozitarea și recepția deșeurilor produse în timpul navigării pe Rin și căile navigabile interioare (CDNI) în ceea ce privește adoptarea rezoluției care vizează extinderea interdicției de deversare a apelor uzate menajere la navele de navigație interioară care transportă între 12 și 50 de pasageri
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91 alineatul (1), coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția privind colectarea, depozitarea și recepția deșeurilor produse în timpul navigării pe Rin și căile navigabile interioare (CDNI) din 9 septembrie 1996 a intrat în vigoare la 1 noiembrie 2009.
                  
               
                     (2)
                  
                  
                     În temeiul articolului 19 din CDNI, Conferința părților contractante poate modifica CDNI și anexele la aceasta.
                  
               
                     (3)
                  
                  
                     Este necesar ca măsurile luate de Uniune în sectorul navigației interioare să urmărească asigurarea unor cerințe tehnice uniforme aplicate în Uniune în ceea ce privește navele de navigație interioară.
                  
               
                     (4)
                  
                  
                     În cadrul reuniunii sale din 22 iunie 2021, Conferința părților contractante la CDNI urmează să adopte o rezoluție care vizează extinderea interdicției de deversare a apelor uzate menajere la navele de navigație interioară care transportă peste 12 pasageri și la navele de pasageri cu cabine de dormit dotate cu peste 12 cușete. Prevederile rezoluției menționate vor impune instalarea echipamentelor corespunzătoare la bordul navelor care intră în domeniul de aplicare al respectivei rezoluții.
                  
               
                     (5)
                  
                  
                     Standardul tehnic pentru navele de navigație interioară (ES-TRIN 2019/1) adoptat de Comitetul european pentru elaborarea de standarde privind navigația interioară (CESNI) la 8 noiembrie 2018 stabilește cerințe tehnice uniforme necesare pentru asigurarea siguranței navelor de navigație interioară. Acesta include dispoziții speciale referitoare la categorii specifice de nave, precum navele de pasageri, dispoziții privind echipamentele și instalațiile din dotarea navelor, inclusiv privind instalațiile de colectare și de evacuare a apelor uzate, precum și instrucțiuni de aplicare a respectivului standard tehnic.
                  
               
                     (6)
                  
                  
                     Este oportun să se stabilească poziția care urmează să fie adoptată în numele Uniunii în cadrul Conferinței părților contractante la CDNI, deoarece prevederile rezoluției vor avea vocația de a influența în mod decisiv conținutul dreptului Uniunii, și anume al Directivei (UE) 2016/1629 a Parlamentului European și a Consiliului (1).
                  
               
                     (7)
                  
                  
                     Rezoluția ar urma să crească gradul de coerență față de cerințele din dreptul Uniunii, îndeosebi în ceea ce privește datele de aplicabilitate pentru instalarea echipamentelor adecvate de colectare a apelor uzate pe navele de navigație interioară. În plus, rezoluția promovează inițiativele și obiectivele de protecție a mediului.
                  
               
                     (8)
                  
                  
                     Uniunea nu este parte contractantă la CDNI. Poziția Uniunii urmează să fie exprimată de statele membre ale Uniunii care sunt părți contractante la CDNI, acționând împreună în interesul Uniunii,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii Europene în cadrul Conferinței părților contractante la Convenția privind colectarea, depozitarea și recepția deșeurilor produse în timpul navigării pe Rin și căile navigabile interioare (CDNI), la reuniunea din 22 iunie 2021 a acesteia, este de a fi de acord cu adoptarea rezoluției care vizează extinderea interdicției de deversare a apelor uzate menajere la navele de navigație interioară care transportă între 12 și 50 de pasageri.
         
         
            Articolul 2
            Poziția menționată la articolul 1 este exprimată de statele membre ale Uniunii care sunt membre ale Conferinței părților contractante la CDNI, acționând împreună în interesul Uniunii.
         
         
            Articolul 3
            Se poate conveni asupra unor modificări minore ale poziției menționate la articolul 1 fără a mai fi necesară o nouă decizie a Consiliului.
         
         
            Articolul 4
            Prezenta decizie intră în vigoare la data adoptării.
         
         
            Adoptată la Luxemburg, 21 iunie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE (JO L 252, 16.9.2016, p. 118).